Predkladacia správa

Návrh Zamerania kontrolnej činnosti Úradu vlády SR na rok 2012 predkladá Úrad vlády SR ako ústredný orgán štátnej správy pre kontrolu plnenia úloh súvisiacich s výkonom štátnej správy, pre kontrolu vybavovania petícií a sťažností, a ktorý zároveň kontroluje plnenie úloh z uznesení vlády SR, na rokovanie vlády SR na základe § 5 zákona č. 10/1996 Z. z. o kontrole v štátnej správe v znení neskorších predpisov a Plánu práce vlády SR na rok 2011, schváleného uznesením vlády SR č. 892 z 15. decembra 2010. Kontrolné úlohy Úradu vlády SR na rok 2012 boli vypracované v nadväznosti na kontrolnú pôsobnosť Úradu vlády SR v zmysle predmetného zákona.
Predložený materiál obsahuje kontrolné úlohy, zamerané najmä na plnenie úloh z uznesení vlády SR, dodržiavanie smernice a metodického pokynu na prípravu a predkladanie materiálov na rokovanie vlády SR, plnenie legislatívnych úloh vlády SR, naplnenie funkčnosti a účinnosti vnútorného kontrolného systému, plnenie prijatých opatrení na odstránenie nedostatkov zistených predchádzajúcimi kontrolami, využívanie a efektívnosť prostriedkov štátneho rozpočtu, dodržiavanie zákonom stanovených lehôt a iných lehôt pri výkone štátnej správy na priestupkovom úseku, plnenie úloh štátnej správy na úseku sprístupňovania informácií, vybavovanie sťažností, resp. podaní označených ako sťažnosti a realizáciu vybraných projektov v rámci Regionálneho operačného programu a Operačného programu Zamestnanosť a sociálna inklúzia, ako aj ďalšie úlohy týkajúce sa predkladania informácií a správ na rokovanie vlády SR v zmysle bodu B. zamerania.
Návrh Zamerania kontrolnej činnosti Úradu vlády SR na rok 2012 tiež predpokladá vykonanie operatívnych kontrol na základe poverenia vedúceho Úradu vlády SR. 
Schválenie predloženého materiálu nebude mať vplyvy na rozpočet verejnej správy, podnikateľské prostredie, sociálne vplyvy, ani vplyvy na životné prostredie a na informatizáciu spoločnosti.